《观音院饯送章子平出守郑州探得近字》
宋代·刘挚

大梁三尺雪，冰泥变尘坌。千驺国西门，俨若钟在簨。

使君御之行，往殿股肱郡。玉符佩祥麟，车旟舞飞隼。

去国虽所怀，而在百里近。朝方背象魏，暮已跨封畛。

荥阳介两京，左右事控引。咽喉半天下，客车日交轸。

闭关非人情，饰传古所哂。使君锦幖仙，才业苦清敏。

故人毁誉忘，要使仁义尽。昔贤此为政，遗爱浃微隐。

国人赋缁衣，千载声亦泯。二者在君兴，无嗟设施窘。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。